Piszczek skōńczōł kariera w 2013 roku. Kōntuzjowane biodro niy pozwolyło dalij szpilać. Miyszko w Goczałkowicach i ôstoł ikōnōm tamtejszego sanatorium. Milik serwoł wiynzadła yno w jednym kolanie (2016). Pōł roku czekoł na rezōnans, potym wartko diagnoza i zapisani sie na ôperacjo. Na bezrok trefi na stōł. Glik po szpetnej kōntuzji barku dostoł zarozki profesjōnalno pōmoc. Klubowy fachman pofukoł mu to zamrażaczym w szpreju, a po szpilu doł „jednego” na znieczulyni. Idzie ku dobrymu, a przinajmij boli mynij…
Tak mōgłoby to wyglōndać keby spōmniani fusbaliści szpilali w naszych C-klasowych klubach i byli wiernymi fanami lyczynio bez NFZ. Na szczynści tak ni ma. Trzech synkōw ze Ślōnska przifurgło na Mundial, ale ich drōga prosto gynał niy była.
Łukasz Piszczek poważne problymy z biodrym zaczōn mieć już w 2008. Sytuacjo pogorszyła sie w 2013. W lutym było już wiadōmo, że bez ôperacje sie niy ôbyndzie. „Problym” w tym, że Łukasz rozgrywoł sezōn życio a Borussia w Lidze Majstrōw cisła na fol szwōngu. Piszczek czekoł z ôperacjōm i musioł rozszyrzyć dieta ô zastrziki przeciwbōlowe. W ôstatnim sezōnie tyż ni mioł lekko, w paździyrniku kōntuzjo kolana wyciepła go na rewiyr aż do kōńca roku. Sōm zaś nazod, Piszczek i forma.
Arek Milik to nastympny rewiyrowy rekordzista. 24 lata, a na kōncie serwane wiynzadła w dwōch kolanach i to w ôdstympie ani roku. Po piyrszym powrocie niy zdōnżōł ani prziś do formy. Tera wyglōndo to lepij. Pytania ô kōntuzje yno szterujōm Arka. Ofyn godo: dejcie pokōj. Z kolanami je ok.
Kamil Glik rehabilituje sie tera ôd rana do wieczora i bezmałaś szykuje sie na szpil z Kolumbiōm. Kōntuzja barku to niy wszyjsko. Jego tyż niy minyły problymy z kolanym. Ôd poru lot szpilo ze serwanym wiynzadłym krziżowym zadnim. Kolano niy telepie mu sie dziynki sile muskli, beztōż ôperacjo fōndnie se dopiyro na pyndzyji.
Pora lot do zadku medycyna skreślyłaby kożdego ś nich. Dzisio idōm na szpil…
szl_Latn szl_Latn szl_Latn szl_Latn szl_Latn szl_Latn